พอดีผมใช้ที่โกนโกนขนขาแล้วโดนมีดโกนขูดที่ขา เลือดออกเยอะเลยครับ และที่โกนมีเริ่มสนิม ผมจะต้องไปฉีดวัคซีนบาดทะยักกระตุ้นไหมครับ เคยฉีดวัคซีนบาดทะยักล่าสุดเมื่อ กรกฎาคมปีที่แล้ว 1 เข็มครับเลยไม่มั่นใจ เพราะเห็นในเว็บบอกถ้าภายใน 5 ปี ไม่ต้องไปฉีดครับ
สวัสดีค่ะ การโดนมีดโกนขูดที่ขา หากมีเลือดออก ก็อาจเสี่ยงต่อการติดเชื้อบาดทะยักได้ ซึ่งให้พิจารณาตามนี้โดยหากในสมัยเป็นเด็กทารกและเด็กเล็ก ได้รับวัคซีนครบตามกำหนด (ในเด็กเล็กจะเป็นวัคซันรวมป้องกัน คอตีบ ไอกรน บาดทะยักและอื่นๆ ) เมื่อเกิดบาดแผลขึ้น ให้ดูลักษณะแผลคือ1. หากเป็นแผลสะอาด แผลไม่ลึก ขนาดแผลไม่ใหญ่ หากได้รับวัคซีนป้องกันบาดทะยัก หรือคอตีบ-บาดทะยัก เข็มสุดท้ายมาไม่เกิน 10 ปี ไม่ต้องฉีดวัคซีน แต่หากเกิน 10 ปีแล้ว ควรฉีดวัคซีนค่ะ2. หากเป็นแผลสกปรก คือมีเศษดิน สนิมปนเปื้อนแผล บาดแผลลึก ปากแผลแคบ หากได้รับวัคซีนป้องกันบาดทะยักเข็มสุดท้ายมาเกิน 5 ปีแล้ว ต้องฉีดวัคซีนค่ะดังนั้น หากเพิ่งฉีดวัคซีนบาดทะยักกระตุ้นไปเมื่อ ก.ค.2561 ก็ยังไม่จำเป็นต้องฉีดกระตุ้นอีกค่ะแต่หากในสมัยเด็กได้รับวัคซีนไม่ครบตามกำหนด ควรฉีดวัคซีนป้องกันบาดทะยัก หรือคอตีบ-บาดทะยัก 1 เข็มในครั้งนี้ และฉีดอีก 2 เข็ม ในอีก 1 เดือนและ 6 เดือนถัดไปค่ะอย่างไรก็ตาม แผลที่โดนมีดโกน ยังมีโอกาสติดเชื้อแบคทีเรียอื่นๆ ได้อีก ควรดูแลทำความสะอาดแผลด้วย โดยการล้างทำความสะอาดด้วยสบู่หรือน้ำยาฆ่าเชื้อ และใส่ยาฆ่าเชื้อ เช่น โพไวโดน-ไอโอดีน (povidone-iodine) และเช็ดทำความสะอาดแผลต่อทุกวันด้วยน้ำเกลือ และหลีกเลี่ยงการโดนน้ำจนกว่าแผลจะหาย ระวังการโดนฝุ่นละอองต่างๆ โดยการปิดแผลด้วยผ้าสะอาดหรือผ้าก๊อซไว้